
Nr. 5/2013

PËR DHËNIEN E PËLQIMIT PËR EMËRIMIN E ZOTIT 
XHEZAIR ZAGANJORI ANËTAR I GJYKATËS SË LARTË

Në mbështetje të neneve 78 dhe 136 pika 1 të Kushtetutës, si dhe të nenit 111 të Rregullores së Kuvendit, bazuar në dekretin e Presidentit të Republikës nr. 8065, datë 22.3.2013,

KUVENDI 
I REPUBLIKËS SË SHQIPËRISË

VENDOSI:

I. Dhënien e pëlqimit për emërimin e zotit Xhezair Zaganjori anëtar i Gjykatës së Lartë.
II. Ky vendim hyn në fuqi menjëherë.

KRYETARE
Jozefina Topalli (Çoba)

Miratuar në datën 1.4.2013


VENDIM
Nr. 6/2013

PËR DHËNIEN E PËLQIMIT PËR EMËRIMIN E ZOTIT GANI DIZDARI
ANËTAR I GJYKATËS KUSHTETUESE 

Në mbështetje të neneve 78 dhe 125 të Kushtetutës, si dhe të nenit 111 të Rregullores së Kuvendit, bazuar në dekretin e Presidentit të Republikës nr. 8067, datë 22.3.2013, 

KUVENDI 
I REPUBLIKËS SË SHQIPËRISË

VENDOSI:

I. Dhënien e pëlqimit për emërimin e zotit Gani Dizdari anëtar i Gjykatës Kushtetuese.
II. Ky vendim hyn në fuqi menjëherë.

KRYETARE
Jozefina Topalli (Çoba)


Miratuar në datën 1.4.2013



VENDIM
Nr. 7/2013

PËR DHËNIEN E PËLQIMIT PËR EMËRIMIN E ZOTIT BESNIK IMERAJ
ANËTAR I GJYKATËS KUSHTETUESE 

Në mbështetje të neneve 78 dhe 125 të Kushtetutës, si dhe të nenit 111 të Rregullores së Kuvendit, bazuar në dekretin e Presidentit të Republikës, nr. 8066, datë 22.3.2013, 

KUVENDI 
I REPUBLIKËS SË SHQIPËRISË

VENDOSI:

I. Dhënien e pëlqimit për emërimin e zotit Besnik Imeraj anëtar i Gjykatës Kushtetuese.
II. Ky vendim hyn në fuqi menjëherë.

KRYETARE
Jozefina Topalli (Çoba)

Miratuar në datën 1.4.2013


VENDIM
Nr. 241, datë 27.3.2013

PËR ORGANIZIMIN DHE FUNKSIONIMIN E INSPEKTORATIT SHTETËROR SHËNDETËSOR

Në mbështetje të nenit 100 të Kushtetutës dhe të neneve 11, 51 pika 3 dhe 56 të ligjit nr. 10 433, datë 16.6.2011 “Për inspektimin në Republikën e Shqipërisë”, me propozimin e Ministrit të Shëndetësisë, Këshilli i Ministrave

VENDOSI:

I. KRIJIMI I INSPEKTORATIT SHTETËROR SHËNDETËSOR
Krijohet Inspektorati Shtetëror Shëndetësor, më tej në tekstin e këtij vendimi “ISHSH”, si institucion qendror, buxhetor, në varësi të ministrit përgjegjës për shëndetësinë.
II. MISIONI DHE FUNKSIONET E ISHSH-së
1. ISHSH-ja ka për mision garantimin e respektimit të kërkesave ligjore në fushën e shëndetit publik.
2. ISHSH-ja është përgjegjëse për të gjitha funksionet e inspektimit të ministrisë përgjegjëse për shëndetësinë, me përjashtim të inspektimit të veprimtarive në fushën farmaceutike, i cili kryhet nga struktura përgjegjëse sipas legjislacionit në fuqi.
III. ORGANIZIMI DHE FUNKSIONIMI I ISHSH-së
1. ISHSH-ja organizohet në dy nivele: në nivel qendror dhe atë rajonal, për çdo qark të vendit.
2. Në ISHSH-në në nivel rajonal mund të krijohen zyra vendore, të organizuara si sektorë dhe që ushtrojnë veprimtarinë e tyre në një territor të kufizuar administrativ, më të vogël se ai i qarkut.
3. ISHSH-ja drejtohet nga kryeinspektori. Kryeinspektori është titullari i institucionit, i cili, në kuadër të funksioneve dhe detyrave të Inspektoratit Shtetëror Shëndetësor, ushtron këto kompetenca:
a) Përfaqëson ISHSH-në në marrëdhënie më të tretët dhe është përgjegjës për organizimin dhe koordinimin e funksionimit, si dhe për cilësinë dhe efektivitetin e veprimtarisë së ISHSH-së.
b) Emëron dhe liron nga detyra personelin e ISHSH-së, sipas procedurave të legjislacionit në fuqi.
c) Zbaton dhe administron buxhetin e miratuar të ISHSH-së, në përputhje me legjislacionin në fuqi dhe përgatit projektbuxhetin për vitin e ardhshëm, të cilin ia përcjell ministrit përgjegjës për shëndetësinë.
ç) Nxjerr urdhra dhe udhëzime për veprimtarinë e strukturave të ISHSH-së, në nivel qendror dhe rajonal, në fushën e inspektimit shëndetësor.
d) Bashkërendon veprimtarinë e ISHSH-së me organet qendrore dhe organet e tjera shtetërore në fushën e inspektimit shëndetësor.
dh) Siguron kontakte me organe homologe dhe organizata të ndryshme, për çështje që lidhen me mirëfunksionimin e ISHSH-së.
e) Zbaton aktet ligjore e nënligjore që rregullojnë veprimtarinë në fushën e inspektimit shëndetësor dhe siguron zbatimin e kontrollin e zbatimit të tyre nga strukturat inspektuese.
4. Kryeinspektori i ISHSH-së i raporton drejtpërdrejt ministrit përgjegjës për shëndetësinë, përveç rasteve kur ministri ka përcaktuar shprehimisht, me urdhër, një njësi tjetër raportimi në aparatin e ministrisë përgjegjëse për shëndetësinë.
5. ISHSH-ja në nivel qendror ka këto funksione:
a) planifikon dhe bashkërendon veprimtarinë e inspektimit;
b) siguron unifikimin e praktikave të inspektimit, në shkallë vendi;
c) bashkërendon veprimtarinë e laboratorëve dhe siguron kryerjen e analizave nga laboratorë të akredituar.
ç) informon publikun për veprimtarinë e inspektimit;
d) jep mbështetje teknike dhe administrative për veprimtarinë e inspektimit;
dh) përgatit programin dhe raportin vjetor të inspektimit.
e) kryen drejtpërdrejt inspektime ndaj subjekteve të mëdha të inspektimit që kryejnë veprimtari me rrezik të lartë.
6. Përcaktimi i subjekteve të parashikuara në shkronjën “e” të pikës 8 të këtij vendimi, bëhet nga kryeinspektori, pas miratimit paraprak të inspektorit të Përgjithshëm të Inspektoratit Qendror.
7. Përveç sa parashikohet në pikën 8 të këtij vendimi, ISHSH-ja në nivel qendror është përgjegjëse, për të gjithë institucionin, duke përfshirë edhe degët në nivel rajonal, për:
a) menaxhimin e burimeve njerëzore, çështjet ligjore, teknologjinë e informacionit, mirëmbajtjen dhe shërbimet e tjera mbështetëse;
b) përgatitjen dhe zbatimin e buxhetit, mbajtjen e kontabilitetit dhe kryerjen e auditimit të brendshëm.
8. Pranë ISHSH-së në nivel qendror, krijohet Komisioni i Ankimit, i cili drejtohet nga kryeinspektori dhe ka në përbërje:
a) një përfaqësues që mbulon çështjet juridike;
b) një përfaqësues që mbulon çështjet e metodologjisë së inspektimit;
c) dy specialistë të tjerë të ISHSH-së në nivel qendror.
9. Lista emërore e Komisionit të Ankimit miratohet me urdhër të kryeinspektorit të ISHSH-së dhe bëhet publike.
10. Degët rajonale të ISHSH-së ushtrojnë veprimtarinë e tyre në territorin e qarkut përkatës dhe janë përgjegjëse për inspektimin. Me urdhër të kryeinspektorit të ISHSH-së, inspektorët e një dege rajonale mund të ushtrojnë veprimtarinë e tyre edhe në territorin e një qarku tjetër, në bashkëpunim me degën rajonale përkatëse.
11. Në degët rajonale që kanë në territorin e tyre pika të kalimit të kufirit, funksionojnë njësitë kufitare të inspektimit shëndetësor.


12. Degët rajonale të ISHSH-së drejtohen nga kryeinspektorët rajonalë. Kryeinspektori rajonal përfaqëson degën rajonale në marrëdhënie me të tretët në nivelin e qarkut përkatës dhe është përgjegjës për organizimin, funksionimin, cilësinë dhe efektivitetin e veprimtarisë së degës së tij.
13. Përveç sa parashikohet në pikën 13 të këtij vendimi, kryeinspektori rajonal:
a) lëshon autorizimin e inspektimit, në përputhje dhe në bazë të programit të miratuar të inspektimit;
b) vendos për shtyrjen e kohëzgjatjes së autorizimit të inspektimit, në përputhje me legjislacionin në fuqi për inspektimin;
c) vendos për zëvendësimin e inspektorëve, gjatë inspektimit, sipas ligjit;
ç) shqyrton ankimin e veçantë ndaj vendimeve për masat urgjente të marra nga inspektorët e degës përkatëse.
14. Kryeinspektori rajonal i raporton dhe i jep llogari drejtpërdrejt kryeinspektorit të ISHSH-së, përveç rasteve kur kryeinspektori ka përcaktuar shprehimisht, me urdhër, një njësi tjetër raportimi pranë ISHSH-së në nivel qendror.
15. Ministri përgjegjës për shëndetësinë miraton rregulloren e brendshme organizative për ushtrimin e veprimtarisë së ISHSH-së, bazuar në propozimin e kryeinspektorit të ISHSH-së.
IV. STEMA DHE VULA ZYRTARE ISHSH-së
16. ISHSH-ja identifikohet me stemën dhe vulën zyrtare.
17. Stema e ISHSH-së përbëhet nga Stema e Republikës dhe shënimet: “Republika e Shqipërisë, Ministria e Shëndetësisë, Inspektorati Shtetëror Shëndetësor”.
18. Vula e ISHSH-së ka formën dhe elementet e përcaktuara në pikën 2 të vendimit nr. 390, datë 6.8.1993 të Këshillit të Ministrave “Për rregullat e prodhimit, administrimit, kontrollit dhe ruajtjes së vulave zyrtare”, të ndryshuar”. Vula e ISHSH-së në nivel qendror përmban dhe shënimin identifikues “Inspektorati Shtetëror Shëndetësor”, ndërsa vulat e degëve rajonale përmbajnë dhe shënimin identifikues: “Inspektorati Shtetëror Shëndetësor, dega rajonale e qarkut (emri përkatës i qarkut )”.
19. Vula e ISHSH-së dhe vulat e degëve rajonale prodhohen, administrohen dhe ruhen në përputhje me legjislacionin në fuqi.
V. DISPOZITA TRANSITORE DHE TË FUNDIT
20. Ngarkohet Ministri i Shëndetësisë që, brenda 1 (një) muaji nga hyrja në fuqi e këtij vendimi, të marrë masat për emërimin e kryeinspektorit të ISHSH-së dhe përgatitjen e strukturës e të organikës së ISHSH-së, në nivel qendror dhe rajonal, sipas akteve ligjore dhe nënligjore në fuqi.
21. Kryeinspektori i ISHSH-së, mbështetur nga njësitë përgjegjëse për shërbimet mbështetëse të Ministrisë së Shëndetësisë dhe në përputhje me kërkesat specifike për arsimimin e inspektorëve, të miratuara nga Inspektorati Qendror, miraton kërkesat specifike për çdo vend pune në ISHSH.
22. Nëpunësit që kryejnë funksionet e inspektimit të përcaktuara në pikën 2 të këtij vendimi, që janë aktualisht të emëruar në Ministrinë e Shëndetësisë, përfshirë institucionet e saj të varësisë apo drejtoritë e shëndetit publik, e që plotësojnë kërkesat e përgjithshme për pranimin në shërbimin civil, si dhe kërkesat specifike të përcaktuara sipas pikës 24 të këtij vendimi, transferohen në detyra të reja në ISHSH, brenda numrit dhe pozicioneve të organikës së miratuar sipas këtij vendimi.
23. Brenda 3 (tre) muajve nga hyrja në fuqi e këtij vendimi, ministri përgjegjës për shëndetësinë përcakton rishpërndarjen e mjediseve dhe mjeteve të punës.
24. ISHSH-ja fillon punën sipas organizimit dhe funksionimit të përcaktuar në këtë vendim, nga data e emërimit të kryeinspektorit dhe miratimit të urdhrit përkatës të Kryeministrit për miratimin e strukturës dhe të organikës së ISHSH-së, sipas legjislacionit në fuqi për organizimin edhe funksionimin e administratës shtetërore.
25. Çdo akt nënligjor në kundërshtim me këtë vendim, shfuqizohet.
26. Ngarkohen Ministria e Shëndetësisë dhe Inspektorati Qendror për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha
Udhëzim
Nr. 793/6, datë 26.3.2013

Për përcaktimin e tarifave për njohje dhe miratim të agjencive ndërmjetësuese të huaja

Në mbështetje të nenit 100 të Kushtetutës, të nenit 33 të ligjit nr. 9695, datë 19.3.2007 “Për procedurat e birësimit dhe Komitetit Shqiptar të Birësimeve”, të ndryshuar, paragrafit 2 të nenit 11 të ligjit nr. 9975, datë 28.7.2008 “Për taksat kombëtare”, të ndryshuar, si dhe vendimit nr. 399, datë 1.6.2011 të Këshillit të Ministrave “Për përbërjen dhe rregullat e funksionimit të Komisionit të Miratimit të Agjencive Ndërmjetësuese të Huaja”, Ministri i Drejtësisë dhe Ministri i Financave

Udhëzojnë:

1. Tarifat për veprimet dhe shërbimet që kryen Ministria e Drejtësisë, nëpërmjet Komisionit të Miratimit të Agjencive Ndërmjetësuese të Huaja, për njohjen dhe miratimin e agjencive ndërmjetësuese të huaja, caktohet në masën 5 000 (pesë mijë) lekë.
2. Për vjeljen e tarifave për veprimet dhe shërbimet për njohjen dhe miratimin e agjencive ndërmjetësuese të huaja, ngarkohet nga Ministria e Drejtësisë.
3. Tarifa për njohjen dhe miratimin e agjencive ndërmjetësuese të huaja paguhet në momentin e paraqitjes së kërkesës. Kërkesa duhet të shoqërohet edhe me dokumentin bankar që vërteton pagesën.
4. Tarifa e paguar nuk kthehet kur agjencisë ndërmjetësuese të huaj i refuzohet kërkesa për njohje dhe miratim.
5. Mbi tarifat për veprimet dhe shërbimet që kryen Ministria e Drejtësisë, nëpërmjet Komisionit të Miratimit të Agjencive Ndërmjetësuese të Huaja, për miratimin e agjencive ndërmjetësuese të huaja, nuk aplikohet TVSH.
6. Tarifat e arkëtuara derdhen në llogarinë e të ardhurave përkatëse të thesarit të Ministrisë së Drejtësisë dhe kalojnë 100 % (një qind për qind) në Buxhetin e Shtetit.
7. Ngarkohet Komisioni i Miratimit të Agjencive Ndërmjetësuese të Huaja, si dhe strukturat përgjegjëse në Ministrinë e Drejtësisë për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

	Ministri i Drejtësisë
Eduard Halimi
	Ministri i Financave
Ridvan Bode




URDHËR
Nr.158, date  9.4.2013

PËR CAKTIMIN E NUMRIT TË PËRGJITHSHËM TË NOTERËVE DHE NUMRIT TË TYRE PËR çDO RRETH GJYQËSOR, SI DHE MBULIMIN PËRKATËS PËR çDO BASHKI, SË BASHKU ME KOMUNAT PRANË SAJ 

Në mbështetje të nenit 102 pika 4 të Kushtetutës, të nenit 7 pika 2 të ligjit nr. 8678, datë 14.5.2001 “Për organizimin dhe funksionimin e Ministrisë së Drejtësisë”, të ndryshuar, dhe të neneve 3 dhe 16 të ligjit nr. 7829, datë 1.6.1994 “Për noterinë”, të ndryshuar, 

KONSTATOJ SE:

Noteria, si profesion i lirë në Republikën e Shqipërisë, zë një vend të veçantë për shkak të rëndësisë së rolit të tij në stabilitetin e veprimeve juridike dhe vërtetimit të akteve. Për shkak të kësaj rëndësie, ligji nr. 7829, datë 01.06.1994 “Për noterinë”, ka parashikuar një numër të kufizuar noterësh, në mënyrë që të ruhet ekuilibri, nga njëra anë, midis aktivitetit të tyre ekonomik dhe rolit të tyre si funksionar publik, dhe nga ana tjetër, cilësisë dhe shpejtësisë në ofrimin e shërbimeve noteriale kundrejt qytetarëve në njësitë vendore. 
Me urdhër të Ministrit të Drejtësisë nr. 2140, datë 18.3.2011 “Për caktimin e numrit të përgjithshëm të noterëve dhe numrit të tyre sipas njësive vendore”, numri i përgjithshëm i noterëve është 378. Sipas nenit 16 të ligjit nr. 7829/1994, Ministri i Drejtësisë, në bazë të numrit të popullsisë dhe të vëllimit të punës së veprimtarisë noteriale, pasi të ketë marrë mendimin me shkrim të Dhomës Kombëtare të Noterisë, cakton çdo dy vjet numrin e përgjithshëm të noterëve për çdo rreth gjyqësor, si dhe mbulimin përkatës për çdo bashki, së bashku me komunat pranë saj.
Duke qenë se në datë 18.3.2013 është plotësuar afati dyvjeçar i rishikimit të mëparshëm të numrit të përgjithshëm të noterëve, si dhe duke mbajtur në konsideratë zhvillimet dhe kompetencat e fundit që i janë shtuar noterëve, është e detyrueshme rishikimi i numrit të përgjithshëm të noterëve dhe i numrit të tyre sipas njësive vendore, bazuar në kriteret ligjore të mëposhtme:
a) Numrin e popullsisë së bashkisë, së bashku me komunat rreth saj;
b) Vëllimin e punës së veprimtarisë noteriale.
Në lidhje me kriterin e parë, Ministria e Drejtësisë, me anë të shkresës nr. 79/5, datë 19.3.2013, i ka kërkuar informacion Ministrisë së Brendshme lidhur me numrin e popullsisë për çdo komunë dhe bashki të vendit, të ndara sipas qarqeve. Kësaj kërkese, Ministria e Brendshme i është përgjigjur me shkresën nr. 2046/1, datë 26.3.2013, duke vënë në dispozicion informacionin e plotë të kërkuar. Ndërkohë, në lidhje me kriterin e dytë, janë përdorur të dhënat për veprimtarinë noteriale të dërguara nga Dhoma Kombëtare e Noterisë. 
Procesi i caktimit të numrit të përgjithshëm të noterëve, si dhe shpërndarja e tyre në njësitë vendore, duhet të udhëhiqet nga kriteret e vendosura nga ligji, si dhe nga parimet e eficencës dhe shpejtësisë së shërbimit, mbulimit me shërbim noterial të të gjitha njësive administrative vendore, ngarkesës së noterëve, si dhe numrit të veprimeve noteriale për çdo banor. Përmbushja njëherazi i të gjitha kritereve dhe parimeve që duhet të udhëheqin këtë proces, kërkon analizimin me kujdes të numrit të noterëve për çdo njësi vendore, numrit të popullsisë, numrit të veprimeve noteriale, si dhe nevojën për vende vakante gjatë dy viteve të ardhshme. Kjo analizë është kryer nga një grup pune i përbërë nga përfaqësues të Ministrisë së Drejtësisë dhe Dhomës Kombëtare të Noterisë nëpërmjet studimit nr. 79/7 Prot., datë 1.4.2013.

PËR KËTË ARSYE:

Në mbështetje të neneve 3 dhe 16 të ligjit nr. 7829, datë 1.6.1994 “Për noterinë”, të ndryshuar, si dhe studimit të datës 1.4.2013,

URDHËROJ:

1. Numri i noterëve që ushtrojnë veprimtarinë e tyre në territorin e Republikës së Shqipërisë, për dy vitet e ardhshme, të jetë 443 (katërqind e dyzet e tre).
2. Numri i noterëve sipas njësive vendore, për dy vitet e ardhshme të jetë sipas aneksit nr. 1, bashkëlidhur këtij urdhri dhe pjesë përbërëse e tij. 
3. Shpalljen e vendeve vakante për njësitë vendore, sipas aneksit nr. 2, bashkëlidhur këtij urdhri dhe pjesë përbërëse e tij.
4. Urdhri nr. 2140, datë 18.03.2011 “Për caktimin e numrit të përgjithshëm të noterëve dhe numrit të tyre sipas njësive vendore”, revokohet.
5. Ngarkohet Sekretari i Përgjithshëm për ndjekjen dhe zbatimin e këtij urdhri.
6. Ky urdhër hyn në fuqi menjëherë dhe botohet në Fletoren Zyrtare

MINISTRI i Drejtësisë
Eduard Halimi

ANEKSI NR. 1
NUMRI I NOTERËVE SIPAS NJËSIVE VENDORE

	BASHKIA/KOMUNA
	NUMRI I NOTERËVE


	Berat
	8

	Ura Vajgurore
	1

	Kuçovë
	2

	Çorovodë
	1

	Peshkopi
	4

	Burrel
	2

	Klos
	1

	Bulqizë
	2

	Durrës
	44

	Manëz
	1

	Sukth
	2

	Shijak
	6

	Rashbull
	1

	Krujë
	2

	Fushë-Krujë
	2

	Elbasan
	22

	Cërrik
	1

	Gramsh
	3

	Peqin
	2

	Librazhd
	3

	Fier
	20

	Patos
	2

	Levan
	1

	Lushnje
	10

	Divjakë
	1

	Ballsh
	3

	Gjirokastër
	7

	Dropull i Sipërm
	1

	Tepelenë
	2

	Përmet
	2

	Korçë
	10

	Maliq
	1

	Pojan
	1

	Ersekë
	1

	Pogradec
	6

	Bilisht
	2

	Kukës
	4

	Krumë
	1

	Bajram Curri
	2

	Lezhë
	7

	Shëngjin
	1

	Rrëshen
	2

	Laç
	4

	Mamurras
	1

	Shkodër
	19

	Vau i Dejës
	1

	Bushat 
	1

	Velipojë
	1

	Pukë
	2

	Koplik
	2

	Tiranë
	152

	Kamëz
	6

	Vorë
	2

	Farkë
	2

	Kashar
	2

	Paskuqan 
	2

	Kavajë
	12

	Rrogozhinë
	1

	Vlorë
	21

	Himarë
	1

	Orikum
	1

	Novoselë
	1

	Qendër-Vlorë
	1

	Sarandë
	10

	Delvinë
	1

	TOTAL
	443



ANEKSI NR. 2
VENDET VAKANTE PËR çDO NJËSI VENDORE

	BASHKIA/KOMUNA
	NUMRI I VENDET VAKANTE


	Bashkia Berat
	1

	Bashkia Ura-Vajgurore
	1

	Bashkia Peshkopi
	1

	Bashkia Klos
	1

	Bashkia Durrës
	6

	Bashkia Manzë
	1

	Bashkia Shijak
	1

	Bashkia Elbasan
	4

	Bashkia Fier 
	3

	Bashkia Patos
	2

	Komuna Levan
	1

	Bashkia Lushnjë
	2

	Bashkia Ballsh
	1

	Bashkia Gjirokastër
	2

	Komuna Dropull i Sipërm
	1

	Bashkia Korçë
	1

	Bashkia Maliq
	1

	Komuna Pojan
	1

	Bashkia Lezhë
	1

	Komuna Shëngjin
	1

	Bashkia Laç
	1

	Bashkia Shkodër
	1

	Komuna Bushat
	1

	Komuna Velipojë
	1

	Bashkia Koplik
	1

	Bashkia Tiranë
	20

	Bashkia Kamzë
	4

	Komuna Farkë
	1

	Komuna Kashar
	1

	Bashkia Kavajë
	2

	Bashkia Vlorë
	1

	Komuna Novoselë
	1

	Bashkia Sarandë
	2

	Bashkia Delvinë
	1

	TOTAL
	71



Urdhër
Nr. 1411/1, datë 6.3.2013

Për heqjen e licencës së ushtrimit të profesionit të noterit

Në mbështetje të pikës 4 të nenit 102 të Kushtetutës, të nenit 7 pika 1 të ligjit nr. 8678, datë 14.5.2001 “Për organizimin dhe funksionimin e Ministrisë së Drejtësisë”, të ndryshuar, të nenit 6 germa “b” të ligjit nr. 7829, datë 1.6.1994 “Për noterinë”, të ndryshuar,

Konstatoj:

Nga verifikimi i Regjistrit të Përgjithshëm të Noterëve të administruar nga Ministria e Drejtësisë, rezulton se noterja znj. Elsa Lutfi Sina, e datëlindjes 12.1.1948, e pajisur me licencën nr. 1866, datë 3.4.2001, e cila e ushtron veprimtarinë e saj noteriale pranë Bashkisë Tiranë, ka mbushur moshën 65 vjeç.
Për Këto Arsye,

Mbështetur në shkronjën “b” të nenit 6 të ligjit nr. 7829, datë 1.6.1994 “Për noterinë”, të ndryshuar,

Urdhëroj:

1. Heqjen e licencës së ushtrimit të profesionit të noteres znj. Elsa Sina, anëtare e Dhomës së Noterisë Tiranë.
2. Ngritjen e komisionit të dorëzimit të arkivit të përbërë nga 5 anëtarë:
a) Znj. Diana Toro, inspektore në Drejtorinë e Inspektimit të Institucioneve të Varësisë dhe Profesioneve të Lira.
b) Znj. Rezarta Koçi, inspektore në Drejtorinë e Inspektimit të Institucioneve të Varësisë dhe Profesioneve të Lira.

c) Z. Erjon Ndreca, inspektor në Drejtorinë e Inspektimit të Institucioneve të Varësisë dhe Profesioneve të Lira.
d) Një përfaqësues i Dhomës Kombëtare të Noterisë.
e) Një përfaqësues i Dhomës së Noterisë Tiranë.
3. Arkivi do të merret në dorëzim me procesverbal në bashkëpunim me Dhomën e Noterisë Vlorë. Arkivit do t’i jepet në ruajtje dhe administrim, brenda një afati 3-mujor, një noteri, i cili plotëson kushtet teknike për mirëmbajtjen e dokumenteve të arkivit dhe që kryen një shërbim sa më të shpejtë e cilësor të të interesuarve për lëshimin e kopjeve dhe shkurtimin e akteve.
4. Nxjerrjen jashtë përdorimi të vulave respektive, vulës së thatë dhe vulës së njomë, të noteres Elsa Sina nga komisioni i caktuar në pikën 2 të këtij urdhri.
5. Urdhri t’u njoftohet menjëherë ministrive, Dhomës Kombëtare të Noterisë, gjykatave të shkallës së parë dhe apelit, Gjykatës së Lartë, Gjykatës Kushtetuese, Prokurorisë së Përgjithshme dhe institucioneve në varësi të Ministrisë së Drejtësisë.
6. Ngarkohet Drejtoria e Inspektimit të Institucioneve të Varësisë dhe Profesioneve të Lira të marrë masat e nevojshme për zbatimin e këtij urdhri.
Ky urdhër hyn në fuqi menjëherë.

Ministri I Drejtësisë
Eduard Halimi


VENDIM
Nr.11, datë 5.4.2013

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:
Bashkim Dedja		kryetar i Gjykatës Kushtetuese
Vladimir Kristo		anëtar  i 	“	“
Vitore Tusha		anëtare e	“	“
Sokol Berberi		anëtar  i	“	“
Admir Thanza		anëtar  i	“	“
Fatmir Hoxha		anëtar  i	“	“
Xhezair Zaganjori,	anëtar  i	“	“
me sekretare Blerina Basha, në datë 11.10.2012, mori në shqyrtim në seancë gjyqësore me dyer të hapura çështjen nr.31/9 Akti që i përket:
KËRKUES: Gjykata e Rrethit Gjyqësor Vlorë
SUBJEKTE TË INTERESUARA: Kuvendi i Shqipërisë, përfaqësuar nga Arjeta Çefa, me autorizim.
Këshilli i Ministrave, përfaqësuar nga Marsida Xhaferllari, me autorizim.
OBJEKTI: Shfuqizimi si i papajtueshëm me nenin 42/2 të Kushtetutës i nenit 75 të Kodit të Procedurës Civile.
BAZA LIGJORE: Neni 145/2 i Kushtetutës dhe neni 68 i ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”.

GJYKATA KUSHTETUESE, 

pasi dëgjoi relatorin e çështjes, Xhezair Zaganjori, përfaqësuesit e subjekteve të interesuara, Kuvendi i Shqipërisë dhe Këshilli i Ministrave, të cilët kërkuan rrëzimin e kërkesës, si  dhe pasi bisedoi çështjen në tërësi,

VËREN:

I
Rrethanat e çështjes

1. Paditësi V.F. ka paraqitur para Gjykatës së Rrethit Gjyqësor Vlorë kërkesëpadinë me objekt: “Detyrimin e të paditurit të dëmshpërblejë të gjitha dëmet e shkaktuara”. Pala paditëse pretendon se pala e paditur, A.M. gjyqtar pranë asaj gjykate, në seancat gjyqësore të datave 26.3.2012 dhe 29.3.2012, ka përdorur shprehje dhe realizuar veprime, të cilat kanë shkaktuar te paditësi cenimin e nderit dhe dinjitetit të tij duke i sjellë atij shqetësime emocionale dhe humbje pasurore (dëm moral dhe ekzistencial, sipas paditësit).
2. Në seancën përgatitore të datës 26.4.2012, në momentin procedural të dhënies së shpjegimeve për natyrën e mosmarrëveshjes, paditësi kërkoi kalimin e çështjes civile objekt gjykimi për gjykim në një gjykatë tjetër më të afërt me arsyetimin se, për shkak se pala e paditur është kryetar i Gjykatës së Rrethit Gjyqësor Vlorë, ekzistojnë shkaqe papajtueshmërie apo konflikti interesi në lidhje me çështjen në gjykim.
3. Gjykata e Rrethit Gjyqësor Vlorë (më poshtë: gjykata referuese), pasi u njoh me kërkesat e paditësit, vendosi rrëzimin e kërkesës së paraqitur. Në seancën gjyqësore të datës 9.5.2012, pala paditëse kontestoi caktimin si përfaqësues me prokurë të një personi të afërm me të paditurin, i cili ka titullin e juristit, por jo të avokatit, me arsyetimin se, sipas nenit 96 të KPC-së, përfaqësues me prokurë mund të jenë vetëm bashkëshortët, fëmijët, vëllezërit, motrat dhe avokati, por jo çdo i afërm apo person që nuk është avokat. Gjykata e çmoi të pabazuar këtë pretendim. Më pas, paditësi, bazuar në nenet 72 dhe 74 të KPC-së, kërkoi përjashtimin e këtij trupi gjykues, me arsyetimin se ekzistojnë shkaqe serioze të njëanshmërisë së trupit gjykues në gjykimin e çështjes.
4. Gjykata referuese, me vendimin e saj të datës 9.5.2012, vendosi: “Pezullimin e gjykimit të çështjes civile. Dërgimin e çështjes para Gjykatës Kushtetuese për t’u shprehur për kushtetutshmërinë e nenit 75 të KPC-së lidhur me përjashtimin e gjyqtarit.”
5. Gjykata referuese ka vlerësuar si jokushtetuese dispozitën e kundërshtuar duke parashtruar se neni 75 i KPC-së:
5.1 Nuk respekton parimin e gjykatës së pavarur dhe të paanshme duke qenë se vetë gjyqtari/trupi gjykues duhet të gjykojë mbi njëanshmërinë e tij, nëse një gjë e tillë kërkohet nga palët në proces.
5.2 Duke mos dhënë garanci të mjaftueshme për paanshmërinë e gjyqtarit gjatë gjykimit, nuk arrin të garantojë procesin e rregullt ligjor.
5.3 Nuk është në harmoni me dispozitën penale analoge me të, konkretisht me nenin 21/1 të KPP-së, i cili parashikon se shqyrtimi i kërkesës për përjashtimin e gjyqtarit bëhet nga një tjetër gjyqtar/trup gjykues i gjykatës ku shqyrtohet çështja.
6. Përfaqësuesit e subjekteve të interesuara parashtruan qëndrimet e tyre si më poshtë:
6.1 Përfaqësuesi i Kuvendit të Shqipërisë parashtroi se: 
6.1.1 Gjykata referuese nuk legjitimohet t’i drejtohet Gjykatës Kushtetuese, pasi mungon lidhja e drejtpërdrejtë e dispozitës që kundërshtohet si antikushtetuese me çështjen konkrete që ndodhet për gjykim para asaj gjykate. Kushtetutshmëria ose jo e nenit 75 të KPC-së nuk i jep përgjigje kërkesëpadisë së paditësit, pasi ajo është një normë procedurale dhe si e tillë jo e domosdoshme për të gjykuar mbi kushtetutshmërinë e saj gjatë procesit gjyqësor civil.
6.1.2 Ligji procedural civil ka parashikuar mjaft garanci me qëllim sigurimin e paanshmërisë së gjyqtarit (i tërë kreu V i KPC-së). Vetëm fakti që gjyqtari i çështjes duhet të marrë vendim për përjashtimin ose jo të tij nuk e bën nenin 75 të KPC-së antikushtetues.  
6.1.3 Gjyqtari që gjykon çështjen ka detyrimin që të vendosë në mënyrë të paanshme jo vetëm kur palët bëjnë kërkesë për përjashtimin e tij nga gjykimi. Ai duhet të reflektojë pavarësinë e tij objektive dhe subjektive gjatë gjithë procesit gjyqësor. Në këtë kuptim, neni 75 nuk paraqet asnjë rrezik për cenimin e paanshmërisë së gjyqtarit.
6.2 Përfaqësuesi i Këshillit të Ministrave parashtroi se: 
6.2.1 Neni 75 i KPC-së kufizon parimin e paanshmërisë së gjykatës, garantuar nga neni 42/2 i Kushtetutës, por ky kufizim është bërë në përputhje me kriteret e nenit 17 të Kushtetutës. Konkretisht, kufizimi është miratuar me ligj me shumicë të cilësuar si dhe është vendosur për një interes publik me qëllim që çështjet gjyqësore të gjykohen brenda një afati të arsyeshëm, parim i cili duhet të shtrihet ndaj të gjitha palëve në proces. Gjithashtu, kufizimi është në përpjesëtim të drejtë me gjendjen që e ka diktuar atë. Vonesa në gjykimin e çështjeve ka çuar në marrjen e masave me qëllim kufizimin sa më shumë të mundësive që çojnë në zvarritjen e gjykimit. Ky kufizim nuk prek thelbin e së drejtës dhe nuk tejkalon kufijtë e KEDNJ-së.
6.2.2 Nuk qëndron krahasimi me dispozitën analoge penale, pasi gjykimi i çështjeve civile, sipas statistikave (paraqitur nga Këshilli i Ministrave), zgjat më shumë në kohë se gjykimi i çështjeve penale. Këtu bazohet edhe ndryshimi mes dispozitave procedurale.
6.2.3 Neni 75 i KPC-së nuk është e vetmja garanci që ka pala për t’u gjykuar nga një gjyqtar i paanshëm. Vetë gjyqtari ka detyrimin që për rrethana objektive apo subjektive që mund t’i njohë vetëm ai, të japë dorëheqjen nga gjykimi i çështjes edhe pa e kërkuar palët. Gjithashtu, palët kanë të drejtë të ankohen ndaj vendimit të mospranimit të kërkesës për përjashtim, duke u dhënë atyre një garanci tjetër të nevojshme për një gjykim të paanshëm.

II
Vlerësimi i Gjykatës

A. Mbi pretendimin e Kuvendit për moslegjitimimin e gjykatës referuese
7. Gjykata vlerëson se është e nevojshme të ndalet fillimisht tek pretendimi i subjektit të interesuar, Kuvendi, lidhur me mungesën e legjitimimit të gjykatës referuese.
8. Përfaqësuesi i subjektit të interesuar, Kuvendi parashtroi se pretendimi për papajtueshmërinë me Kushtetutën të nenit 75 të KPC-së nuk mund të jetë objekt i këtij shqyrtimi, pasi nuk plotësohen kushtet formale për të iniciuar një gjykim incidental duke qenë se mungon lidhja e drejtpërdrejtë midis kësaj dispozite dhe çështjes në shqyrtim para gjykatës referuese.
9. Lidhur me pretendimin e mësipërm, Gjykata vlerëson se kushtet për fillimin e gjykimit në rrugë incidentale janë parashikuar në nenin 145/2 të Kushtetutës dhe janë detajuar në nenin 68 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese”. Sipas këtyre dispozitave, një gjykim i tillë vihet në lëvizje kur gjykata, gjatë një procesi gjyqësor dhe në çdo kohë, kryesisht ose me kërkesë të palëve, çmon se ligji është antikushtetues dhe ky ligj ka lidhje të drejtpërdrejtë me zgjidhjen e çështjes konkrete. 
10. Në rastin në shqyrtim, përpara gjykatës referuese është paraqitur një kërkesë për përjashtimin e gjyqtarit nga gjykimi i çështjes me pretendimin se ai nuk reflektonte paanshmëri, pasi pala e paditur është kryetar i asaj gjykate dhe për këtë fakt gjykimi do të ishte i ndikuar nga faktorë subjektivë. 
11. Gjykata referuese, gjatë shqyrtimit të çështjes, ka vlerësuar se përmbajtja e nenit 75 të KPC-së është antikushtetuese, megjithëse ajo në vendimin e saj është ndalur dhe ka dhënë argumente vetëm sa i takon fjalisë së parë të këtij neni, i cili parashikon: “Kërkesa për përjashtimin e gjyqtarëve shqyrtohet në seancë nga i njëjti trup gjykues që gjykon çështjen.” Sipas, saj kjo dispozitë bie ndesh me nenin 42/2 të Kushtetutës, pasi nuk u garanton palëve një gjykim të paanshëm dhe si rrjedhojë një proces të rregullt ligjor. Për këtë arsye, Gjykata do të ndalet vetëm në analizën e kësaj fjalie të nenit 75.
12. Gjykata konstaton se, mbështetur në nenin 68 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese”, pretendimi i subjektit të interesuar është i pabazuar dhe nuk duhet pranuar. Nisur nga kritere të konsoliduara tashmë në praktikën e kësaj Gjykate, rezulton se gjykatat e të gjitha shkallëve, në përputhje me nenet 134/1, shkronja “d” dhe 145/2 të Kushtetutës, si dhe në respektim të parimit të drejtësisë efektive, kanë detyrimin të shohin në tërësi pozitat procedurale dhe materiale të palëve dhe gjendjen e tyre pas zgjidhjes së çështjes konkrete. Nëse gjykata ka bazë të arsyeshme të vlerësojë se zgjidhja e çështjes nga ana e saj mund të çojë në cenimin e të drejtave dhe lirive themelore të shtetasve, atëherë ajo është plotësisht e autorizuar që t’ia referojë çështjen për zgjidhje të problemit të kushtetutshmërisë Gjykatës Kushtetuese (shih vendimin e Gjykatës Kushtetuese nr.1/2011). 
13. Neni 145/2 i Kushtetutës së Republikës së Shqipërisë i njeh të drejtën gjyqtarëve që, në çdo fazë të gjykimit, kur çmojnë se ligjet vijnë në kundërshtim me Kushtetutën, të mos i zbatojnë ato. Në këtë rast, ata pezullojnë gjykimin dhe ia dërgojnë çështjen Gjykatës Kushtetuese. Pra, Gjykata e ka konsideruar si esencial vlerësimin që i bën gjyqtari i zakonshëm normës ligjore në raport me dispozitat dhe parimet kushtetuese, me kusht që dispozita ligjore të gjejë zbatim në zgjidhjen e çështjes konkrete (shih vendimet nr.5/2009; nr.2/2010; nr.30/2010; nr.31/2012 të Gjykatës Kushtetuese).
14. Subjekti i interesuar e bazon pretendimin e tij për moslegjitimim të gjykatës referuese tek mungesa e lidhjes së drejtpërdrejtë të nenit 75 të KPC me zgjidhen e çështjes, pasi, sipas tij, edhe sikur ajo dispozitë të jetë antikushtetuese kjo nuk e pengon gjyqtarin të zgjidhë çështjen, duke qenë se ajo është një dispozitë procedurale dhe objekt i padisë në çështjen konkrete është shpërblimi i dëmit. Pra, dhënia e vendimit përfundimtar nga gjykata referuese nuk varet domosdoshmërisht nga zbatimi ose jo i nenit 75 të KPC.
15. Gjykata vlerëson se arsyetimi i subjektit të interesuar është i pabazuar. Kjo Gjykatë është shprehur në mënyrë të vazhdueshme gjatë jurisprudencës së saj se gjykata referuese duhet të sqarojë me kujdes lidhjen e drejtpërdrejtë midis ligjit dhe zgjidhjes së çështjes konkrete. “... Para marrjes së vendimit të pezullimit gjyqtari apo gjykata duhet të kenë parasysh që gjykimi që ata kanë nisur nuk mund të përfundojë pa i dhënë përgjigje çështjes së antikushtetutshmërisë së ligjit nga ana e Gjykatës Kushtetuese. Pra, gjyqtari duhet të krijojë mendimin se ligji që ai vlerëson si antikushtetues do të zbatohet për zgjidhjen e çështjes...Në mënyrë që të ekzistojë lidhja e drejtpërdrejtë duhet të ketë një raport të domosdoshëm mes vendimit të Gjykatës Kushtetuese (zgjidhjes së çështjes së antikushtetutshmërisë së ligjit nga kjo gjykatë) dhe zgjidhjes së çështjes kryesore nga gjyqtari apo gjykata, subjekt iniciues i gjykimit incidental, në kuptimin, që gjykimi nga gjykata e zakonshme nuk mund të përfundojë në mënyrë të pavarur nga gjykimi në Gjykatën Kushtetuese” (shih vendimin nr.13/2009 të Gjykatës Kushtetuese).
16. Gjykata vlerëson se gjykata referuese jo vetëm duhet të identifikojë ligjin material të zbatueshëm për çështjen por edhe dispozitat procedurale të nevojshme për këtë qëllim. Vetëm identifikimi dhe respektimi i plotë i të dyja këtyre normave mund të garantojë për palët një proces të rregullt ligjor. Për këtë arsye, pavarësisht se neni 75 i KPC-së nuk lidhet direkt me objektin e padisë “shpërblim dëmi”, ajo dispozitë gjen zbatim në mënyrë të pashmangshme, pasi njëra nga palët ka kërkuar në mënyrë të përsëritur përjashtimin e gjyqtarit nga gjykimi i çështjes. Gjykata referuese është e detyruar t’i drejtohet nenit 75 të KPC-së dhe jo vetëm kaq, ajo duhet të garantojë zbatimin e tij në përputhje me parimin kushtetues për një proces të rregullt ligjor, sipas nenit 42/2 të Kushtetutës. Prandaj, në këtë kuptim Gjykata rithekson se është detyrim i gjyqtarit të zakonshëm të respektojë parimet e gjykimit të drejtë dhe të paanshëm në zbatim edhe të normave procedurale.
17. Duke iu referuar çështjes konkrete, Gjykata çmon se gjykata referuese duhet t’i japë përgjigje palës lidhur me kërkimet e saj për përjashtimin e gjyqtarit nga gjykimi i çështjes duke iu drejtuar për këtë nenit 75 të KPC-së. Në këtë aspekt, një prej kushteve formale për t’iu drejtuar kësaj Gjykate, pra pasja e një lidhjeje direkte të çështjes me ligjin e zbatueshëm, është i plotësuar.


18. Edhe sa i takon kriterit tjetër të domosdoshëm për fillimin e një gjykimi incidental, pra ekzistencës së bindjes së gjyqtarit mbi antikushtetutshmërinë e dispozitës, Gjykata vlerëson se edhe ky rezulton i përmbushur nga gjykata referuese. Siç ka theksuar edhe kjo Gjykatë, nuk mjafton vetëm dyshimi, por kërkohet që gjyqtari të ketë krijuar bindje për antikushtetutshmërinë dhe të japë argumente të mjaftueshme lidhur me të. Nga vendimi i gjykatës referuese rezulton se gjyqtari ka arsyetuar bindshëm dhe ka sjellë argumente të mjaftueshme lidhur me antikushtetutshmërinë e nenit 75 të KPC-së. Ai ka arritur të argumentojë përse neni 75 i KPC-së bie ndesh me nenin 42/2 të Kushtetutës, konkretisht me parimin e gjykatës së pavarur dhe të paanshme duke vënë në dyshim garantimin e procesit të rregullt ligjor për palët në proces në të gjitha shkallët e gjykimit. Për këto arsye, Gjykata vlerëson se gjykata referuese i ka plotësuar kushtet për t’iu drejtuar asaj.
B. Mbi pajtueshmërinë e nenit 75 të KPC-së me nenin 42/2 të Kushtetutës
19. Gjykata, para se të analizojë përmbajtjen e nenit 75 të KPC-së, vlerëson se është e nevojshme të ndalet fillimisht tek koncepti i parimit të paanshmërisë së gjyqtarit gjatë gjykimit, garantuar nga neni 42/2 i Kushtetutës.
20. Gjykata, në praktikë të vazhdueshme, ka theksuar rëndësinë e gjykimit nga një gjykatë e paanshme, me qëllim respektimin e të drejtave të palëve gjatë gjithë procesit. Kështu, ajo ka theksuar se në kuptim të nenit 42/2 të Kushtetutës, ekzistojnë dy teste për të vlerësuar nëse një gjykatë është e paanshme: i pari, konsiston në përcaktimin e bindjes personale të gjyqtarit në një çështje konkrete. Ndërsa testi i dytë lidhet me vlerësimin nëse gjyqtari ka ofruar garanci të mjaftueshme për të përjashtuar çdo dyshim të ligjshëm në këtë drejtim. Përjashtimi i këtyre dyshimeve është garanci për besimin që duhet të frymëzojnë gjykatat në një shoqëri demokratike për publikun dhe mbi të gjitha, për palët në procesin gjyqësor (shih vendimin nr.18/2007 të Gjykatës Kushtetuese). 
21. Sipas Gjykatës, parimi i paanshmërisë ka në vetvete elementin e vet subjektiv, i cili lidhet ngushtë me bindjen e brendshme që krijon gjyqtari për zgjidhjen e çështjes në gjykim, si dhe elementin objektiv me të cilin kuptohet dhënia e garancive të nevojshme për gjykim të paanshëm nga vetë gjykata, përmes mënjanimit prej saj të çdo dyshimi të përligjur në këtë drejtim. Ndër të tjera, gjykata duhet të jetë e kujdesshme dhe të marrë parasysh veçanërisht problemin e përbërjes së trupit gjykues, në mënyrë që të mënjanohen nga gjykimi i çështjes gjyqtarët që nuk kanë garancitë e kërkuara për paanshmëri në kuptimin objektiv. Në shtetin e së drejtës, kjo kërkesë merr rëndësi të veçantë në funksion të besimit në dhënien e drejtësisë që duhet të krijojnë në çdo rast në shoqërinë demokratike jo vetëm palët në gjykim, por çdo qytetar i thjeshtë (shih vendimin nr.16/2003 të Gjykatës Kushtetuese).
22. Në kuadrin e parimeve kushtetuese që qëndrojnë në themel të një procesi të rregullt gjyqësor, respektimi i parimit të paanshmërisë mundëson krijimin e besimit tek gjyqësori me qëllim që drejtësia jo vetëm të bëhet, por dhe të shihet që po bëhet. Në demokraci, ligjshmëria e rolit të gjyqtarit varet jo vetëm nga qenia e tij, por dhe nga shfaqja e tij i paanshëm dhe i pavarur, duke qenë se roli i tij gjatë gjykimit duhet të jetë pasiv dhe super partes (shih vendimin nr.23/2008 të Gjykatës Kushtetuese).
23. Janë këto arsye, të cilat kanë çuar në ngritjen në nivel kushtetues të parimit të paanshmërisë së gjyqtarit, i cili rrjedh nga parimi i lashtë latin nemo judex in causa sua. Ky parim është mbështetur pikërisht në ekzistencën e premisës që gjyqtari të mos vendoset në pozitë të tillë, ku vendimmarrja e tij të jetë e dyshimtë për shkak të pamundësisë për të reflektuar paanësinë dhe që çon në krijimin e dyshimit ose bindjes te  palët se këto nuk po dëgjohen siç duhet nga gjykata. Rregullat e së drejtës natyrore, nga e kanë origjinën edhe parimet e sotme juridike, janë standardet minimum për marrjen e një vendimi të drejtë të mbështetur në ligj nga personat e veshur me pushtetin për të dhënë drejtësi. Është e rëndësishme që në çdo fazë të procesit palët të jenë të përfshira aktivisht në vendimmarrje duke iu dhënë atyre mundësinë për të paraqitur çështjen sipas këndvështrimeve të tyre pa patur frikën se do të paragjykohen nga gjyqtari. 
24. Këto dy rregulla të së drejtës natyrore, nemo judex in causa sua dhe audi alteram partem, për shkak të rëndësisë që ato kanë për garantimin e një procesi të drejtë, janë shndërruar në dy parime të rëndësishme të kodifikuara, që duhet të përshkojnë procesin gjyqësor. Ato janë mishëruar sot në parimin e paanshmërisë dhe vendimmarrjes së drejtë duke u plotësuar me dispozita të tjera procedurale ose materiale me qëllim dhënien e garancisë palëve se drejtësia jo vetëm po bëhet por edhe duhet parë që po bëhet. Arsyeja për këtë qëndron tek fakti se një nga kriteret matëse të legjitimitetit të gjyqësorit është shkalla e besimit që ka publiku tek proceset gjyqësore. Vlerësimi nga ana e vetë gjyqtarit të çështjes nëse ai është apo jo i paanshëm, nuk reflekton besim tek palët dhe si rrjedhim nuk garanton paanshmërinë e tij gjatë gjykimit. Si rrjedhim, palëve nuk u garantohet një dëgjim i drejtë mbi çështjen dhe për këtë arsye, procesi i rregullt ligjor është i cenuar në thelbin e tij.
25. Gjykata vlerëson se pas garantimit në nivel kushtetues të gjykimit të pavarur dhe të paanshëm, konkretisht në nenin 42/2 të Kushtetutës, duhet të miratohen dispozitat procedurale përkatëse në bazë dhe për zbatim të Kushtetutës me qëllim që palët në proces të kenë mundësi të ngrenë pretendime lidhur me paanshmërinë e gjyqtarit në vendimmarrje, qoftë edhe duke kërkuar përjashtimin e tij nga gjykimi. 
26. Duke iu kthyer çështjes konkrete, nenit 75 të KPC-së parashikon:“Kërkesa për përjashtimin e gjyqtarëve shqyrtohet në seancë nga i njëjti trup gjykues që gjykon çështjen. Ndaj vendimit për pranimin ose rrëzimin e kërkesës për përjashtim lejohet ankim së bashku me vendimin përfundimtar.” Gjykata referuese, sipas vendimit të saj, i referohet gjatë gjithë arsyetimit vetëm fjalisë së parë të këtij neni. Për këtë arsye, edhe Gjykata do të marrë në shqyrtim vetëm pretendimin që lidhet me këtë fjali, duke qenë se fjalia e dytë e këtij neni nuk është pjesë e vendimit dhe e kërkimit të gjykatës referuese, gjithashtu nuk u bë as pjesë e debatit gjyqësor para kësaj Gjykate.
27. Gjykata çmon se problemi i fjalisë së parë të nenit 75 të KPC-së paraqitet tek vlerësimi nga vetë gjyqtari i çështjes mbi kërkesën për përjashtimin e tij. Gjykata vlerëson se një zgjidhje e tillë ngre dyshime mbi paanshmërinë e gjyqtarit/trupit gjykues që në momentin e bërjes së kërkesës për përjashtimin e tij, pasi është e vështirë që palët të presin që vetë gjyqtari të vlerësojë nëse është ose jo i ndikuar nga faktorë objektivë ose subjektivë në gjykimin e çështjes. Megjithë përpjekjet që mund të bëjë ai për të qenë objektiv, kjo gjë është e vështirë të reflektohet tek palët. Është pikërisht kjo mungesë e besimit tek palët që mund të çojë në krijimin e bindjes tek ta se nuk do të kenë një proces të rregullt ligjor, pasi gjyqtari nuk arrin ta përçojë këtë siguri. 
28. Gjykata rithekson se kur shqyrtohet një çështje e caktuar ekziston një arsye legjitime për të dyshuar se një gjyqtar nuk është i paanshëm, këndvështrimi i atyre që paraqesin këtë pretendim ka rëndësi, por vendimtar mbetet përcaktimi nëse ky dyshim është objektivisht i justifikueshëm (shih vendimin nr.23/2008 të Gjykatës Kushtetuese). Pikërisht, vendimin lidhur me faktin nëse dyshimi është apo jo i justifikueshëm, nuk mund ta marrë i njëjti gjyqtar kundër të cilit ngrihen pretendimet për paanshmëri. Në këtë këndvështrim, Gjykata vlerëson se parashikimi i fjalisë së parë të nenit 75 të KPC-së nuk është në përputhje me parimin e gjykimit nga një gjykatë e paanshme, parashikuar nga neni 42/2 i Kushtetutës.
29. Në mbështetje të arsyetimit të mësipërm, vijnë edhe legjislacionet e disa vendeve europiane. Kështu, neni 45 i KPC-së gjerman ka një rregullim të ndryshëm nga ai i nenit 75 të KPC-së sonë, ku thuhet se: “Mbi kërkesën për përjashtimin e gjyqtarit vendos gjykata ku bën pjesë gjyqtari, pa pjesëmarrjen e tij. Nëse gjykata e ka të pamundur të marrë vendim, për shkak të mospjesëmarrjes së gjyqtarit për të cilin kërkohet përjashtimi, për kërkesën vendos një gjykatë e një instance më të lartë.” Të njëjtin rregullim ka edhe neni 44 i KPC-së austriak, i cili parashikon se kërkesa për përjashtimin e gjyqtarit të çështjes i paraqitet prej këtij të fundit kryetarit të gjykatës, i cili vendos ose jo përjashtimin e tij dhe, sipas rastit, cakton një gjyqtar të ri. Po kështu, edhe neni 53 i KPC-së italian parashikon se: “Për kërkesën për përjashtimin vendos kryetari i gjykatës, nëse kërkohet përjashtimi i gjyqtarit të paqes ose trupi gjykues në rast se kërkohet përjashtimi i njërit nga anëtarët e tribunalit ose gjykatës.” Pra, siç shihet, edhe këto legjislacione kanë mbajtur qëndrimin se paanësia në gjykim garantohet më mirë, nëse vlerësimin e situatave/rrethanave që krijojnë dyshime te palët për paanësinë e gjyqtarit të çështjes e bën një gjyqtar/gjykatë tjetër me hierarki të njëjtë ose më të lartë.
30. Gjithashtu, Gjykata sjell në vëmendje të subjekteve të interesuara, për shkak të rolit që ato kanë në plotësimin, ndryshimin dhe përmirësimin e legjislacionit, edhe faktin e mungesës së harmonizimit midis dispozitave procedurale. Kështu, neni 21/1 i KPP-së parashikon: “Kërkesa për përjashtimin e gjyqtarëve shqyrtohet në seancë nga një gjyqtar tjetër i së njëjtës gjykatë. Ndaj vendimit për pranimin ose rrëzimin e kërkesës për përjashtim lejohet ankim së bashku me vendimin përfundimtar të çështjes.”
31. Pra, dispozita procedurale penale e parashikon shmangien nga vendimmarrja të gjyqtarit, ndaj të cilit kërkohet përjashtimi, kurse ajo procedurale civile nuk e parashikon një gjë të tillë. Përveç faktit që këtu ka një mungesë harmonizimi midis dispozitave procedurale duke qenë se bëhet fjalë për rregullimin e një situate të ngjashme, Gjykata vlerëson se dispozita procedurale civile, ndryshe nga ajo penale, nuk ofron garancitë e nevojshme me qëllim respektimin e procesit të rregullt ligjor në drejtim të elementit të paanësisë së gjykatës gjatë shqyrtimit të çështjes. 
32. Duke qenë se me shfuqizimin e fjalisë së parë të nenit 75 të KPC-së krijohet një boshllëk ligjor, Gjykata e sheh të nevojshëm plotësimin e legjislacionit procedural penal sipas standardeve kushtetuese duke qenë se bëhet fjalë për parime themelore të zhvillimit të procesit gjyqësor. Nisur nga rëndësia që merr legjislacioni procedural në lidhje me respektimin e parimit për një proces të rregullt ligjor, Gjykata i rekomandon ligjvënësit plotësimin e nenit 75 të KPC-së duke respektuar standardet kushtetuese të elaboruara në këtë vendim. Një gjë e tillë do t’i shërbejë respektimit të garancive procedurale në proceset gjyqësore.
33. Për sa më lart, Gjykata çmon se fjalia e parë e nenit 75 të KPC-së nuk është në pajtim me parimin e gjykatës së paanshme, si element i procesit të rregullt ligjor, garantuar nga neni 42/2 i Kushtetutës dhe neni 6/1 i KEDNJ. 

PËR KËTO ARSYE,

Gjykata Kushtetuese e Republikës së Shqipërisë, në mbështetje të nenit 145/2 të Kushtetutës dhe të nenit 68 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”,  me shumicë votash,

VENDOSI:

- Pranimin e kërkesës.
- Shfuqizimin si të papajtueshëm me nenin 42/2 të Kushtetutës të fjalisë së parë të nenit 75 të KPC-së, me këtë përmbajtje:“Kërkesa për përjashtimin e gjyqtarëve shqyrtohet në seancë nga i njëjti trup gjykues që gjykon çështjen.”
Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.

Anëtarë pro: Bashkim Dedja (kryetar), Vitore Tusha, Admir Thanza, Sokol  Berberi, Xhezair Zaganjori, Fatmir Hoxha
Anëtar kundër: Vladimir Kristo



MENDIM PAKICE

1. Për arsye se nuk ndaj të njëjtin qëndrim me shumicën, në lidhje me pranimin e kërkesës së paraqitur nga Gjykata e Rrethit Gjyqësor Vlorë, për shfuqizimin e fjalisë së parë të nenit 75 të KPC-së si të papajtueshëm me nenin 42/2 të Kushtetutës, e shoh me vend të shprehem me mendim pakice. 
2. Shumica, në këtë çështje, ka arritur në përfundimin se formulimi i fjalisë së parë të nenit 75 të KPC-së, sipas të cilit kërkesa për përjashtimin e gjyqtarit/gjyqtarëve shqyrtohet në seancë nga i njëjti trup gjykues që gjykon çështjen, ngre dyshime mbi paanshmërinë e tij/tyre. Në arsyetimin e saj shumica ka çmuar se me gjithë përpjekjet që mund të bëjë gjyqtari për të qenë objektiv në shqyrtimin e kërkesës për përjashtimin, kjo gjë është e vështirë të reflektohet tek palët dhe mund të çojë në krijimin e bindjes se ata (qytetarët) nuk do të kenë një proces të rregullt ligjor, sepse gjyqtari nuk arrin ta përçojë këtë siguri. 
3. Në ndryshim nga shumica, vlerësoj se formulimi i mësipërm, objekt shqyrtimi, nuk e cenon parimin e gjykimit nga një gjykatë e paanshme. Por, përpara se të rendis arsyet e këtij vlerësimi, e çmoj të arsyeshme të analizoj shkurtimisht, në këndvështrimin historik dhe krahasues, rregullimin juridik, në Kodin e Procedurës Civile, të kompetencës për shqyrtimin e kërkesës së palëve për përjashtimin e gjyqtarit. 
4.  Neni 75 i KPC-së, në formulimin e tij fillestar, parashikonte: “Për kërkesën e përjashtimit të gjyqtarëve të gjykatës së rrethit vendos Gjykata e Apelit, për përjashtimin e gjyqtarëve të Apelit vendos një kolegj tjetër i Gjykatës së Apelit dhe për përjashtimin e gjyqtarëve të Gjykatës së Kasacionit vendos një kolegj i saj, i ndryshëm nga ai ku bëjnë pjesë gjyqtarët për të cilët kërkohet përjashtimi. Vendimi jepet pasi të jetë njoftuar gjyqtari përkatës dhe, kur është rasti, të jenë shqyrtuar provat e dhëna. Vendimi i dhënë është i paankimueshëm”. Pra, vlerësimi mbi kërkesën nuk bëhej nga i njëjti gjyqtar apo trup gjykues, por, sipas rastit, nga një gjykatë apo një kolegj tjetër dhe kundër vendimit nuk mund të ushtrohej ankim. 
5. Me miratimin nga ligjvënësi të një pakete  ndryshimesh të Kodit të Procedurës Civile,  me ligjin nr.8812, datë 17.05.2001, u vendos të ndryshohej edhe formulimi i nenit 75, duke i dhënë përmbajtjen që ka sot. Ky rregullim i ri kishte si qëllim mbrojtjen e të drejtës së palëve për një gjykim brenda një afati të arsyeshëm, pra shmangien e zvarritjeve që sillte, sipas rregullimit të mëparshëm, shqyrtimi i kërkesave për përjashtim të gjyqtarëve në disa nivele të juridiksionit të zakonshëm gjyqësor, me procedura paralele dhe seanca të shumta, disa herë të shtyra edhe në mënyrë të panevojshme. Le t’i referohemi formulimit aktual të nenit 75 të KPC-së dhe nëse ka ndryshuar diçka në kuptimin substancial, që sipas mendimit të shumicës e bën atë antikushtetues.  “Kërkesa për përjashtimin e gjyqtarëve shqyrtohet në seancë nga i njëjti trup gjykues që gjykon çështjen. Ndaj vendimit për pranimin ose rrëzimin e kërkesës për përjashtim lejohet ankim së bashku me vendimin përfundimtar”, sanksionohet në këtë nen.
6. Për të arritur në një përfundim të drejtë lidhur me sa me sipër, kjo dispozitë duhet lexuar dhe analizuar së bashku me dispozitat e tjera të kreut V të KPC-së që bëjnë fjalë për përjashtimin e gjyqtarëve. Kështu, neni 72 i KPC-së ka parashikuar rastet kur gjyqtari është i detyruar të heqë dorë nga gjykimi i një çështjeje konkrete. Kjo kërkesë, sipas paragrafit të dytë të këtij neni, shqyrtohet nga kryetari i gjykatës përkatëse. Ndërsa, neni 74 i KPC-së sanksionon procedurën për përjashtimin e gjyqtarit me kërkesë të palëve, kërkesë e cila, sipas nenit 75 të KPC-së, objekt shqyrtimi, shqyrtohet në seancë nga i njëjti trup gjykues që gjykon çështjen. 
7. Nga vetë formulimi i neneve të lartpërmendura nxirret përfundimi se në të dy rastet, heqja dorë e gjyqtarit kryesisht nga shqyrtimi i çështjes dhe përjashtimi i tij me kërkesë të palëve, i nënshtrohet në çdo rast vlerësimit të gjyqtarit por me ndryshimin se në rastin e parë, heqja dorë e tij, sipas parashikimeve të nenit 72 i KPC-së, është e detyrueshme, ndërsa përjashtimi  me kërkesë të palëve është fakultativ, pra në diskrecionin e gjyqtarit. 
8. Ndryshe nga shumica, jam i mendimit se vlerësimi që i bën gjyqtari kërkesës për përjashtimin e tij nuk passjell domosdoshmërisht antikushtetutshmërinë e nenit 75 të KPC-së. Sikurse edhe shumica mendoj se me gjithë përpjekjet që mund të bëjë gjyqtari për të qenë objektiv, kjo gjë është e vështirë të reflektohet te palët. Por, në çështjen objekt shqyrtimi, vlerësoj se ajo që ka rëndësi dhe që duhet analizuar është nëse formulimi i nenit 75 të KPC-së, i lexuar dhe interpretuar në tërësinë e tij dhe brenda kontekstit të kreut V të KPC-së, cenon parimet e procesit të rregullt ligjor dhe, në këtë kuptim, vjen në kundërshtim ose jo me nenin 42/2 të Kushtetutës dhe nenin 6/1 të Konventës Evropiane të të Drejtave të Njeriut (KEDNJ). 
9. Parimi i gjykimit nga një gjykatë e paanshme, i sanksionuar në nenin 42 të Kushtetutës, është një nga parimet që është elaboruar gjerësisht në jurisprudencën e Gjykatës Kushtetuese. Paanësia e gjykatës në një proces pranohet se është një garanci kushtetuese për çdo individ, por nga ana tjetër, pranohet gjithashtu, se gjykimi, konsiderohet i paanshëm derisa njëra nga palët në rrjedhën e procesit të paraqesë prova për të vërtetuar të kundërtën (shih vendimin nr.7/2008 të Gjykatës Kushtetuese). Nga pikëpamja e testit objektiv të paanshmërisë, kur shqyrtohet nëse në një çështje të caktuar ekziston një arsye e ligjshme për të dyshuar se një gjyqtar nuk është i paanshëm, këndvështrimi i atyre që paraqesin këtë pretendim ka rëndësi, por vendimtar mbetet përcaktimi nëse ky dyshim është objektivisht i justifikueshëm (shih vendimin nr.10/2009 të Gjykatës Kushtetuese).
10. Por Gjykata, në jurisprudencën e saj, ka vlerësuar gjithashtu se jo çdo shkelje e rregullave procedurale e bën procesin të parregullt në aspektin kushtetues dhe se ndikim të drejtpërdrejtë në një proces ligjor kanë ato shkelje thelbësore, vërtetimi i të cilave do të cenonte të drejtat dhe liritë themelore të individit. Duke shkuar më tej, Gjykata nuk ka pranuar pretendimet për cenimin e parimeve kushtetuese për një proces të rregullt ligjor në rastet kur gjykatat e shkallëve më të larta kanë plotësuar apo korrigjuar mangësitë e gjykatave të shkallëve më të ulëta në plotësimin e standardeve dhe elementeve të një procesi të rregullt ligjor (shih vendimet nr.21/2008; nr.40/2011 të Gjykatës Kushtetuese).
11. Ndërsa parimi i gjykimit brenda një afati të arsyeshëm, i sanksionuar nga neni 42 i Kushtetutës dhe neni 6 i KEDNJ-së, është elaboruar në jurisprudencën kushtetuese, si për sa i përket fazës së ekzekutimit të vendimeve gjyqësore (shih vendimet nr.35/2010, nr.23/2010, nr.1/2009 të Gjykatës Kushtetuese), ashtu edhe në lidhje me kohëzgjatjen e procedurave gjyqësore (shih vendimin nr.12/2012 të Gjykatës Kushtetuese), mbi bazën e kritereve të përcaktuara në jurisprudencën e GJEDNJ-së, sipas së cilës arsyeshmëria e kohëzgjatjes së procesit gjyqësor duhet të vlerësohet nën dritën e rrethanave të veçanta të çështjes, duke pasur parasysh sidomos kompleksitetin e çështjes, sjelljen e kërkuesit, sjelljen e autoriteteve, si dhe rrezikun që passjell për kërkuesin kjo tejzgjatje e afateve të gjykimit (shih vendimin nr.18/2005 dhe nr.1/2009 të Gjykatës Kushtetuese). Jam i mendimit se ky parim përbën jo vetëm një të drejtë themelore të çdo pale në proces, por garanton që autoritetet publike, nëpërmjet gjykatave, t’i japin zgjidhje çështjeve në mënyrë efektive dhe pa vonesa. 
12. Duke iu kthyer rastit objekt shqyrtimi, mendoj se ligjvënësi, duke konsideruar sa më sipër, është kujdesur gjithashtu edhe për një sërë garancish të tjera lidhur me respektimin e parimit të gjykimit nga një gjykatë e paanshme. Dispozitat e kreut të V të KPC-së  dhe sidomos  fjalia e dytë e nenit 75 të KPC-së, sipas të cilit “ndaj vendimit për pranimin ose rrëzimin e kërkesës për përjashtim lejohet ankim së bashku me vendimin përfundimtar”, garantojnë plotësisht të gjitha kriteret që lidhen me respektimin e të drejtës për një proces të rregullt ligjor, si të drejtën e ankimit në kuptimin formal dhe substancial, ashtu dhe të drejtën për t’u gjykuar nga një gjykatë e pavarur dhe e paanshme, duke respektuar në këtë mënyrë si nenin 42/2 të Kushtetutës ashtu dhe nenin 6/1 të KEDNJ-së. 
13. Në këtë këndvështrim, jam i mendimit se vlerësimi për antikushtetutshmërinë e fjalisë së parë të nenit 75 të KPC-së, pra për cenimin apo jo të procesit të rregullt ligjor (parimit të paanshmërisë së gjyqtarit), duhet bërë në mënyrë të gjithanshme, duke e parë procesin gjyqësor si një të tërë dhe të pandarë në të gjitha fazat dhe nivelet e juridiksionit gjyqësor. Vlerësoj se përderisa legjislatori ka parashikuar të drejtën e ankimit, së bashku me vendimin përfundimtar mbi themelin edhe ndaj vendimit eventual të njëanshëm të gjyqtarit (ndryshe nga rregullimi fillestar i dispozitës), parimi i gjykimit nga një gjykatë e paanshme është i garantuar, sepse çdo cenim i tij mund të korrigjohet në shkallët e tjera të gjykimit, duke mos përjashtuar as gjykimin në Gjykatën Kushtetuese.
14. Si përfundim, jam i mendimit se pretendimet e gjykatës referuese janë të pabazuara dhe, për rrjedhojë, duhej vendosur rrëzimi i kërkesës. 

Anëtar: Vladimir  Kristo.


Vendim 

Gjykata e Rrethit Gjyqësor Berat, me vendimin nr. 205, datë 26.2.2013, vendosi shpalljen të vdekur të shtetasit Josif Kara (Karaj).

